এই প্রশ্নটি বিষয়ে আরো জানতে নিশ্চয়ই আপনাকে বইটি পড়তে হবে। একজন সামরিক ব্যক্তি তৎকালীন রাজনৈতিক নেতৃত্বের ভূমিকাকে সামরিক বিশ্লেষণের দিক থেকে খেয়াল যা করেছেন তা-ই তিনি এখানে বলতে চেয়েছেন। সামরিক একজন ব্যক্তি হিসেবে এ কে খন্দকার উত্তাল সেই মার্চেই জানতে পেরেছিলেন যে, পাকিস্তানীরা যুদ্ধের প্রস্তুতি নিচ্ছে। অথচ, এদিকে রাজনৈতিক নেতারা রাজনৈতিক আলোচনা ও জনগণকে উদ্বুদ্ধ করলেও সামরিকভাবে পাকিস্তানীদের মোকাবেলা করার কোনো পদক্ষেপ নিতে তিনি দেখতে পাননি। রাজনৈতিক বিষয়কে সামরিক দিক থেকে দেখতে গেলে তার অনেক কিছুই ’ভুল’ বলে মনেও হতে পারে যা এ কে খন্দকারসহ অনেক সামরিক ব্যক্তিত্বই ১৯৭১ নিয়ে বলে এসেছেন। তবে রাজনৈতিক নেতা নিশ্চয়ই সার্বিক সকল কিছু ভেবেই সিদ্ধান্ত নিয়ে থাকেন। তবে আওয়ামীলীগের ‘প্রতিরোধকালীন প্রস্তুতি’ ছিল না এবং সাথে সাথে তাদের প্রতিরোধ সংগ্রামের সময়ে কী গঠনমূলক দৃষ্টিভঙ্গি নিয়ে সংগ্রাম পরিচালনা করা প্রয়োজন, ভবিষ্যতে একটি স্বাধীন দেশতে তারা কীভাবে পুনর্গঠন করতে চান তার অনেক প্রাকপরিকল্পনা যে আওয়ামী নেতৃত্ব করেনি তা অনেকাংশে নিশ্চিতভাবেই বলে দেয়া যায়।